Myen hpyendap a dinghkrai majan jahkring da ai ladaw shata 9 htum ai hpang, kalang bai Wunpawng Mungdan Shanglawt Hpyendap (KIA) hte Jinghpaw mungdaw e gasat gala majan ni, ndai bat hpang wa sai re.
Oct. 14, bat Langai Ya jahpawt hta, Mungnyang (Mohnyin) ginwang KIA Dapba (8) npu Dapdung (5) ginra Hkawng Mye mare makau tinang Ku-Ing-Su post hte Awng Jat post ni hta Myen hpyen hpung hte ang katut gap hkat ai lam ni byin ai lam, KIA Dapba (8) shiga lawk tsun ai re.
Myen Dapnu (Tat-ma) 101 hte Hk.L.Y masat (141) pawng hpawm hpyen n-gun 80 daram gaw, Nawnglut (Indawgyi) a dingda maga nga ai, KIA Dung (5) ginra de shang wa ai majaw, Ku-Ing-Su post kaw jahpawt daw hte dai hpang shana daw Awng Jat post kaw bai gap hkat ai lam ni yawm dik 3 lang byin ai lam, KIA Dapba (8) shiga lawk tsun ai.
Gasat gala byin ai shara de grupyin na Myen hpyen n-gun ni kahtap jat du wa ai majaw matut nna gap hkat lam ni byin wa na masa nga ai lam, kahtap chye lu ai.
Ya gasat gala majan byin ai ginra hta, ja maw ni nga nna maisak hte ta-malan hpun hpaga bungli ni mung nga ai hpe sagawn chye lu ai.
Ndai gasat gala lam a majaw, Myen asuya hte galaw nga ai bilateral gap hkat jahkring bawngban nga ai lam mahkrun hpe ahtu hkra na kun?
“Ning rai na hkrum katut majan gasat hkat timung e dai hkrum zup bawngban ai lam hpe gaw hten run wa madang gaw n nga na re” nga, Laiza KIO Shiga Htawn Shana Magam Dap lit nga, Du kaba Nhpang Naw Bu tsun ai.
2018 December 21 kaw nna Sam hte Jinghpaw mungdaw lahkawng kaw Myen hpyendap a dinghkrai htim gasat majan jahkring ai lam gaw September 21 hta ladaw htum mat ai re. De a lachyum gaw asuya dap kaw nna rawt malan hpung ni hpe aten n tam majan baw gasat mai ai masa re nga nna, Myitkyina daju PCG simsa lam lapran salang Duwa Lamai Gum Ja tsun ai re.
Gap hkat jahkring na matu KIO maga jin jin masa rai timung, maga mi de asuya hte tatmadaw hpyendap lapran n hkrum ai majaw, sen htu lu na madang gaw naw yak na masa re nga, Laiza na KIO ginjaw salang ni tsun nga ai re.
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn